Virallinen lehti nro C 196 , 22/06/1998 s. 0112



KIRJALLINEN KYSYMYS E-0049/98 komissiolle esittäjä(t): Jesús Cabezón Alonso (PSE) (29. tammikuuta 1998) Aihe: Guatemalan rauhansopimusten täytäntöönpano Vuosi on kulunut Guatemalan rauhansopimusten allekirjoittamisesta. Onko komissio arvioinut, missä määrin nämä rauhansopimukset on pantu täytäntöön? Jos komissio on jo tehnyt jonkin arvion, niin mikä on sen tulos ja mitä johtopäätöksiä komissio on siihen tehnyt? Komission jäsenen Manuel Marínin komission puolesta antama yhteinen vastaus kirjallisiin kysymyksiin E-0048/98 ja E-0049/98 (18. helmikuuta 1998) Komissio on seurannut läheisesti Guatemalassa sijaitsevan toimistonsa välityksellä koko vuoden 1997 ajan sitä, miten Guatemalan hallitus panee täytäntöön osittaisissa rauhansopimuksissa määrättyjä sitoumuksia. Komission arvio on pääosin sama kuin Guatemalan rauhanprosessin täytäntöönpanon seuraamisesta vastaavien edustustojen päälliköiden hiljattain (23. joulukuuta 1997) tekemä arvio. Vaikka edistyminen onkin ollut toistaiseksi tyydyttävää, komissio yhtyy edustustojen päälliköiden mielipiteeseen, jonka mukaan vuosi 1998 on ratkaisevan tärkeä. Maanosto ja sen jako sopimuksessa vahvistetuille ryhmille, verotusjärjestelmän tasapuolisuus ja tehokkuus, oikeuden jakaminen, sosiaalimenojen lisääminen, maanlaajuisen maarekisterin perustaminen ja muut arat aiheet muodostavat koetinkiven, jonka avulla voidaan arvioida hallituksen kykyä ratkaista maan vakavia rakenteellisia ongelmia. Guatemalan rauhanprosessiin annetun yhteisön avun täytäntöönpanoa koskevan yhteisen julistuksen puitteissa komissio on jo vaikuttanut merkittävästi rauhansopimusten täytäntöönpanoon vuonna 1997. Toiminta on kohdistunut erityisesti URNG-liikkeen (Unión revolucionaria nacional guatemalteca) entisten taistelijoiden rauhan kannalle palauttamiseen ja yhteiskuntaan sopeuttamiseen. Seuraavat budjettikohdat on pantu tai niitä pannaan parhaillaan täytäntöön: B7-210 ¨Humanitaariset ja hätäaputoimet (ECHO)¨ ja B7-217: kuusi hanketta, joiden määrärahat ovat yhteensä 3 440 000 ecua; B7-6410 ¨Kunnostus¨: yksi hanke, jonka arvo on 950 000 ecua, josta B7-6410 ¨Kunnostus¨: yksi 5 miljoonan ecun hanke, joka koskee URNG:n entisten taistelijoiden lopullista yhteiskuntaan sopeuttamista. Tämän lisäksi yhteisön toiminta koskee maanlaajuisen maarekisterin perustamista (pilottihanke, johon myönnetty 990 000 ecua), uuden siviilipoliisin perustamista (poliisien koulutusta, laitetoimituksia, poliisikoulun kunnostamista sekä eri departementteihin sijoitettavien pienten poliisiasemien perustamista koskeva tärkeä tukihanke, johon on varattu 31,73 miljoonaa ecua) ja kunnallishallinnon lujittamisen tukemista (ensimmäiseen pilottihankkeeseen myönnetty 940 000 ecua). Rauhansopimusten täytäntöönpanoon suoraan liittyvään yhteisön toimintaan on käytetty noin 43 miljoonaa ecua vuonna 1997, kun tähän toimintaan myönnetyn tuen kokonaismäärä on 63 miljoonaa ecua. Yhteisön rahoitustuen antamisen edellytyksenä on rauhansopimusten hengen kunnioittaminen. Tätä edellytystä on luonnollisesti sovellettava arvioitaessa jatkuvasti, löytyykö riittävän päättäväistä poliittista tahtoa täyttää kaikki annetut sitoumukset. Arvioinnissa on kuitenkin on otettava huomioon vaikeudet, jotka voivat hidastaa sitoumusten täyttämistä.